Faxralı - Vikipediya

# Faxralı

### Vikipediya, açıq ensiklopediya - ویکیپدیا ، آچیق انسایکلوپدیا

Faxralı Borçalıda - Gürcüstan Respublikasının Bolnisi rayonunun tabeçiliyində kənd.

## [redaktə / تحریر] Toponimin etimologiya

Ehtimallara görə Faxralı toponimi "fəxr" və "Alı" (hamının öyündüyü el qəhrəmanı Alının adından) sözlərinin sintezindən yaranmışdır. 90-cı illərin əvvəllərində rayonun digər 21 kəndinin adı kimi Faxralı toponimi də gürcüləşdirilərək Talaveri (gürcücə hərfi mənası "üzüm talvarı", "üzümlük" anlamına gəlir) şəklinə salınmışdır.

## [redaktə / تحریر] Tarix

Faxralı kəndinin adına dair ilk yazılı məlumatlara hazırda Tbilisi arxivində saxlanılan XV əsrə aid gürcü mənbələrində rast gəlinir. XVII əsrin sonlarından başlayaraq kəndin əhalisi Azərbaycanın xüsusilə Qazax-Gəncə və Qarabağ bölgələrindən, eləcə də İrandan gəlmələr hesabına xeyli artmışdır.

## [redaktə / تحریر] Coğrafi mövqey

Faxralı kəndi dəniz səviyyəsindən təqribən 550-700 metr hündürlükdə (ən yüksəkdə yerləşən yaşayış evi 730 metr) Kiçik Qafqaz sıra dağları sisteminə aid olan Somxeti silsiləsinin şimal ətəklərində Dələver çayının üzərində yerləşir. Coğrafi koordinatları 44° 38' 30" şərq uzunluğu, 41° 22' 22" şimal enliyidir. Rayon mərkəzindən 14 km şərqdə, paytaxt Tbilisidən 60 km cənubda yerləşir. Ən hündür nöqtəsi aran zonasında 1416 metrə çatan Qaradağ dağı, yaylaqlarda isə 3196 metrə çatan Axçalı dağıdır. Faxralı inzibati nöqteyi-nəzərindən rayonun Saraçlı, Qoşaisə, Molla-Əhmədli, İmirhəsən, Qoçulu, Çəfərli və Xaçınlı kəndləri ilə həmsərhəddir.

## [redaktə / تحریر] Əhali

2002-ci ildə aparılmış sonuncu siyahıyaalmanın nəticələrinə əsasən Faxralıda 1495 ailədə 6889 nəfər əhali yaşayır. Ailələrin say etibarilə 41%-i 4-5 nəfərdən ibarətdir. Çoxuşaqlılığın geniş yayılması səbəbindən hər ailəyə düşən sakinlərin sayı (4,6 nəfər) rayonun (4,0 nəfər) və respublikanın orta göstəricisini (3,5 nəfər) qabaqlayır. Kəndin əhalisi tam şəkildə azərbaycanlılardan ibarətdir. Faxralı əhalisinin sayı baxımından rayonda 1-ci ən böyük kənd, Bolnisi şəhəri (9938 nəfər) və Kazreti qəsəbəsindən (7268 nəfər) sonra isə 3-cü ən böyük yaşayış məntəqəsidir.

## [redaktə / تحریر] İqtisadiyyat

Əsas təsərrüfatçılıq sahəsi kənd təsərrüfatıdır. 2,5 min hektaradək əkinəyayrlı torpaq sahəsinə malik Faxralı (2006-cı ildə Borçalı bölgəsi üzrə becərilmiş torpaqların 3,6%-i) mühüm taxılçılıq, üzümçülük, kartofçuluq və tərəvəzçilik bölgəsi kimi tanınır. Geniş təbii otlaq sahələrinə malik olduğundan maldarlıq geniş yayılmışdır.

Retrieved from "http://az.wikipedia.org../../../f/a/x/Faxral%C4%B1.html"

Kateqoriyalar: Gürcüstan

##### Views

- Məqalə / مقاله
- Müzakirə / مذاکره
- Hal-hazırkı versiya

##### Axtar